**OBRAZLOŽENJE**

**Prijedloga odluke o visini turističke pristojbe za 2025. godinu**

**I. PRAVNI TEMELJ ZA DONOŠENJE ODLUKE**

Člankom 15. stavkom 1. Zakona o turističkoj pristojbi (Narodne novine 52/19, 32/20 i 42/20, u daljnjem tekstu: Zakon) propisano je da županijska skupština za općine i gradove na svom području, uz mišljenje lokalnih turističkih zajednica odnosno Gradska skupština Grada Zagreba, uz mišljenje Turističke zajednice Grada Zagreba donosi odluku:

- o visini turističke pristojbe po osobi i noćenju,

- visini godišnjeg paušalnog iznosa turističke pristojbe za osobe koje pružaju ugostiteljske usluge u domaćinstvu ili obiteljskom poljoprivrednom gospodarstvu za svaki krevet (glavni i pomoćni) i smještajnu jedinicu u kampu i kamp-odmorištu odnosno prema kapacitetu za robinzonski smještaj koji se koriste za pružanje usluga smještaja sukladno posebnom propisu kojim se uređuje obavljanje ugostiteljske djelatnosti i

- visini godišnjeg paušalnog iznosa turističke pristojbe vlasniku kuće, apartmana ili stana za odmor koji može, za sebe i članove uže obitelji turističku pristojbu platiti u godišnjem paušalnom iznosu.

Člankom 1. stavkom 2. Pravilnika o najnižem i najvišem iznosu turističke pristojbe (Narodne novine 71/19), koji je stupio na snagu 27 srpnja 2019., propisano je da odluku o visini turističke pristojbe po osobi i noćenju i visini godišnjeg paušalnog iznosa turističke pristojbe za općine i gradove na svom području, uz mišljenje lokalnih turističkih zajednica, donosi županijska skupština odnosno Gradska skupština Grada Zagreba, uz mišljenje Turističke zajednice Grada Zagreba za područje Grada Zagreba.

Člankom 41. stavkom 2. Statuta Grada Zagreba (Službeni glasnik Grada Zagreba 23/16, 2/18, 23/18, 3/20, 3/21, 11/21 – pročišćeni tekst i 16/22) propisano je da Gradska skupština Grada Zagreba donosi odluke i druge opće akte kojima uređuje pitanja iz samoupravnog djelokruga Grada Zagreba.

**II. OCJENA STANJA, OSNOVNA PITANJA KOJA SE TREBAJU UREDITI I SVRHA KOJA SE ŽELI POSTIĆI UREĐIVANJEM ODNOSA NA PREDLOŽENI NAČIN**

Visina turističke pristojbe za 2024. godinu u Gradu Zagrebu određena je Odlukom o visini turističke pristojbe za 2024. godinu (Službeni glasnik Grada Zagreba 33/22).

Člankom 15. stavkom 3. Zakona propisano je da se Odluka o visini turističke pristojbe iz stavka 1. ovoga članka mora donijeti i objaviti na mrežnim stranicama županije odnosno Grada Zagreba do 31. siječnja tekuće godine za sljedeću godinu, dok je stavkom 2. propisano da ukoliko navedena odluka ne bude donijeta, primjenjivat će se najniži iznos turističke pristojbe odnosno najniži paušalni iznos turističke pristojbe utvrđen Pravilnikom o najnižem i najvišem iznosu turističke pristojbe (Narodne novine 71/19).

Člankom 15. stavkom 5. Zakona propisano je da se visina turističke pristojbe može odrediti za najviše dva sezonska razdoblja, s tim da jedno sezonsko razdoblje traje od 01. travnja do 30. rujna tekuće godine.

Kako se Grad Zagreb profilirao kao destinacija cjelogodišnjeg turizma, a ne sezonskog, ne predlaže se uvođenje sezonskih razdoblja.

Visine turističkih pristojbi mijenjaju se u odnosu na turističke pristojbe određenih za 2024. godinu i to za turističku pristojbu po osobi i noćenju koja se povisuje s dosada propisanih 1,59 eura na 1,86 eura, te visina turističke pristojbe za osobe koje pružaju usluge u domaćinstvu po krevetu koja se povisuje s dosada propisanih 53,09 eura na 55,00 eura. Ostale kategorije pristojbi se ne mijenjaju i ostaju iste na razini turističkih pristojbi određenih za 2024. godinu.

Od Turističke zajednice Grada Zagreba zatraženo je mišljenje na Prijedlog odluke, dopisom KLASA: 334-01/23-001/41.

**III. SREDSTVA ZA PROVOĐENJE ODLUKE**

Za provođenje ove odluke nije potrebno osigurati dodatna sredstva u Proračunu Grada Zagreba.

**IV. OBRAZLOŽENJE ODREDABA PRIJEDLOGA ODLUKE**

**Člankom 1.** određuje se da se ovom odlukom određuju visine turističke pristojbe po osobi i noćenju, visina godišnjeg paušalnog iznosa koji plaćaju osobe koje pružaju usluge smještaja u domaćinstvu i na obiteljskom poljoprivrednom gospodarstvu i visina godišnjeg paušalnog iznosa koji plaća vlasnik kuće, apartmana ili stana za odmor za sebe i članove uže obitelji za 2025. godinu.

**Člankom 2.** određuju se visine turističke pristojbe po osobi i noćenju na području Grada Zagreba, za osobe koje koriste uslugu noćenja u smještajnom objektu u kojem se obavlja ugostiteljska djelatnost.

**Člankom 3.** određuje se visina turističke pristojbe za osobe koje koriste uslugu noćenja u smještajnom objektu u kojem se obavlja ugostiteljska djelatnost iz skupine Kampovi (Kamp i Kamp odmorište) po osobi i noćenju.

**Člankom 4.** određuju se visina godišnjeg paušalnog iznosa turističke pristojbe za osobe koje pružaju usluge smještaja u domaćinstvu i na obiteljskom poljoprivrednom gospodarstvu.

**Člankom 5.** određuje se visina godišnjeg paušalnog iznosa turističke pristojbe za osobe koje pružaju usluge smještaja u domaćinstvu u kampu, kamp odmorištu ili kamp odmorištu – robinzonski smještaj za svaku smještajnu jedinicu te u istim vrstama smještajnog objekta na obiteljskom poljoprivrednom gospodarstvu.

**Člankom 6**. određuju se iznosi turističke pristojbe u godišnjem paušalnom iznosu koju plaća vlasnik kuće, apartmana ili stana za odmor, za sebe i članove uže obitelji.

**Člankom 7.** propisuje se objava, te stupanje na snagu Odluke 01. siječnja 2025. godine što je sukladno odredbi članka 119. stavka 2. Poslovnika Gradske skupštine Grada Zagreba (Službeni glasnik Grada Zagreba 15/23), kojim je propisano da odluke i drugi opći akti stupaju na snagu najranije osmoga dana od dana objave.